CELEX: 32021R0531
Language: sl
Date: 2021-03-22 00:00:00
Title: Izvedbena uredba Komisije (EU) 2021/531 z dne 22. marca 2021 o uvrstitvi določenega blaga v kombinirano nomenklaturo

26.3.2021   
               
               
                  SL
               
               
                  Uradni list Evropske unije
               
               
                  L 106/52
               
            
         IZVEDBENA UREDBA KOMISIJE (EU) 2021/531
         z dne 22. marca 2021
         o uvrstitvi določenega blaga v kombinirano nomenklaturo
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) ter zlasti člena 57(4) in člena 58(2) Uredbe,
         ob upoštevanju naslednjega:
         
                     (1)
                  
                  
                     Da bi se zagotovila enotna uporaba kombinirane nomenklature, priložene k Uredbi Sveta (EGS) št. 2658/87 (2), je treba sprejeti ukrepe za uvrstitev blaga iz Priloge k tej uredbi.
                  
               
                     (2)
                  
                  
                     Uredba (EGS) št. 2658/87 določa splošna pravila za razlago kombinirane nomenklature. Ta pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali pa uvaja dodatne pododdelke ter se s posebnimi določbami Unije predpiše zaradi uporabe tarifnih in drugih ukrepov v zvezi z blagovno menjavo.
                  
               
                     (3)
                  
                  
                     Po teh splošnih pravilih bi bilo blago iz stolpca 1 razpredelnice iz Priloge treba uvrstiti pod oznako KN v stolpcu 2 na podlagi utemeljitve v stolpcu 3 navedene razpredelnice.
                  
               
                     (4)
                  
                  
                     Primerno je določiti, da se lahko imetnik v skladu s členom 34(9) Uredbe (EU) št. 952/2013 še nekaj časa sklicuje na zavezujoče tarifne informacije, ki se izdajo za blago, na katero se nanaša ta uredba, in niso v skladu s to uredbo. To obdobje bi moralo biti omejeno na tri mesece.
                  
               
                     (5)
                  
                  
                     Ukrepi iz te uredbe so v skladu z mnenjem Odbora za carinski zakonik –
                  
               SPREJELA NASLEDNJO UREDBO:
         
            Člen 1
            Blago, opisano v stolpcu 1 razpredelnice iz Priloge, se uvrsti v kombinirano nomenklaturo pod oznako KN iz stolpca 2 navedene razpredelnice.
         
         
            Člen 2
            V skladu s členom 34(9) Uredbe (EU) št. 952/2013 se je na zavezujoče tarifne informacije, ki niso v skladu s to uredbo, mogoče sklicevati še tri mesece po začetku veljavnosti te uredbe.
         
         
            Člen 3
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 22. marca 2021
            
               
                  Za Komisijo
               
               Gerassimos THOMAS
               
                  generalni direktor
               
               
                  Generalni direktorat za obdavčenje in carinsko unijo
               
            
         
         
            (1)  UL L 269, 10.10.2013, str. 1.
         
            (2)  Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).
      
      
         
            PRILOGA
            
                        Opis blaga
                     
                     
                        Uvrstitev
                        (oznaka KN)
                     
                     
                        Utemeljitev
                     
                  
                        (1)
                     
                     
                        (2)
                     
                     
                        (3)
                     
                  
                        Ohišje objektiva za kamero iz kovine in plastične mase z bajonetnim spojem, dimenzij približno 92 x 86 x 35,1 mm.
                        Izdelek se namesti na prednjo stran digitalne video snemalne kamere, in sicer med video snemalno kamero in objektiv.
                        Zasnovan je tako, da omogoča uporabo objektiva na digitalnih video snemalnih kamerah z različno velikostjo navojev za pritrjevanje, ki zagotavljajo mehansko upravljanje zaslonke s premikanjem nastavitev zaslonke.
                     
                     
                        9002 11 00 
                     
                     
                        Uvrstitev opredeljujejo splošni pravili 1 in 6 za razlago kombinirane nomenklature, opomba 1(m) k oddelku XVI, opomba 2(b) k poglavju 90 ter besedilo oznak KN 9002  in 9002 11 00 .
                        Uvrstitev pod tarifno številko 8529  kot del, ki je samo ali zlasti namenjen za uporabo z aparati iz tarifnih številk 8525  do 8528 , je izključena, ker izdelek ni bistven za delovanje digitalne snemalne kamere.
                        Ker izdelek omogoča uporabo objektiva na digitalnih video snemalnih kamerah z različno velikostjo navojev za pritrjevanje, povečuje obseg funkcij objektiva. Zato je treba izdelek obravnavati kot pribor, ki ga je mogoče uporabljati samo ali zlasti z objektivom iz tarifne številke 9002 (glej sodbo Sodišča z dne 16. junija 2011 v zadevi Unomedical, C-152/10, ECLI:EU: C:2011:402, točke 29, 30 in 34). Zato je uvrstitev pod tarifno številko 8479  kot naprava s posebno funkcijo, ki ni navedena ali zajeta na drugem mestu v poglavju 84, izključena, ker je izdelek natančneje zajet pod tarifno številko v drugem poglavju nomenklature (glej tudi pojasnjevalne opombe harmoniziranega sistema k tarifni številki 8479 , drugi odstavek (b)).
                        Izdelek je zato treba uvrstiti pod oznako KN 9002 11 00  kot pribor za objektiv iz tarifne številke 9002 .